กรุงไทยเพิ่มระบบความปลอดภัยตู้เอทีเอ็ม
กรุงไทย เผยปีหน้าเตรียมเพิ่มความปลอดภัยตู้เอทีเอ็มด้วยการเพิ่มเสียงเตือน และเพิ่มอักษรเบรลล์ช่วยกลุ่มผู้พิการทางสายตา
28 ธ.ค. 2553

กรุงไทย เผยปีหน้าเตรียมเพิ่มความปลอดภัยตู้เอทีเอ็มด้วยการเพิ่มเสียงเตือน และเพิ่มอักษรเบรลล์ช่วยกลุ่มผู้พิการทางสายตา
นางอมรา กลับประทุม ผู้ช่วยกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย กล่าวว่า ในปีหน้าธนาคารจะมีการปรับเพิ่มประสิทธิภาพระบบการทำงานของตู้เอทีเอ็ม โดยจะนำเทคโนโลยีการเพิ่มเสียงเตือนมาติดตั้งในตู้เอทีเอ็ม เพื่อถามย้ำข้อมูลของลูกค้าเมื่อมีการทำธุรกรรมโอนเงินไปยังบัญชีอื่น ทั้งนี้เพื่อเพิ่มความรอบครอบและความถูกต้องของข้อมูลและป้องกันความปลอดภัยให้กับลูกค้า
"นอกจากจะมีการเพิ่มเสียงเตือนแล้ว ธนาคารจะมีการเพิ่มตัวอักษรเบรลล์เพื่ออำนวยความสะดวกให้แก่ลูกค้าผู้พิการทางสายตาที่ต้องการทำธุรกรรมผ่านตู้เอทีเอ็มอีกด้วย เพื่อให้เราสามารถดูแลลูกค้าทุกกลุ่มได้ทั่วถึงยิ่งขึ้น"นางอมรา กล่าว
นางอมรา กล่าวว่า นอกจากนี้ในช่วงต้นเดือนที่ผ่านมา ธนาคารยังได้มีการเปิดบริการตู้เอทีเอ็มที่มีภาษาพม่า ในเขตที่มีแรงงานพม่าอาศัยอยู่หนาแน่น เช่น จังหวัดสมุทรสาคร กาญจนบุรีและสงขลา จำนวนกว่า 20 จุด โดยพบว่ามีผลตอบรับที่ดี ธนาคารจึงมีแผนขยายจุดติดตั้งตู้เอทีเอ็มภาษาพม่าเพิ่มขึ้นอีกในปีหน้า
"เมื่อลูกค้าที่เป็นชาวพม่ามาใช้บริการตู้เอทีเอ็มของเรา จะพบข้อความบนหน้าจอเป็นภาษาไทยและภาษาอังกฤษ ควบคู่กับภาษาพม่า ตั้งแต่ข้อความยินดีต้อนรับ ใส่รหัสของบัตร การกดเงินสด การโอนเงิน การสอบถามยอดเงินคงเหลือ หรือการจ่ายค่าสาธารณูปโภคต่างๆ"นางอมรา กล่าว   
ด้านนายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารธนาคารกรุงไทย กล่าวว่า ในปีนี้ธนาคารได้สั่งซื้อตู้เอทีเอ็มใหม่เพิ่มขึ้นเป็นจำนวน 2,000 เครื่อง เนื่องจากธนาคารมีการขยายสาขามากกว่า 100 สาขาและมีตู้เอทีเอ็มรุ่นเก่าที่ต้องได้รับการปรับเปลี่ยนอยู่บางส่วน 
อย่างไรก็ตามคาดว่าในปีหน้าธนาคารจะสั่งซื้อตู้เอทีเอ็มลดลงอย่างแน่นอน เนื่องจากธนาคารจะมีรายได้จากการจัดค่าธรรมเนียมการทำธุรกรรมผ่านตู้เอทีเอ็มลดลง ทำให้มีต้นทุนต่อจำนวนตู้เอทีเอ็มเพิ่มขึ้น